La Comissió Jurídica Assessora publica a la seva pàgina web la "Memòria 2019", que ha presentat al Govern en l'acte celebrat el 19 de juny de 2020 al Palau de la Generalitat.
Amb aquesta publicació es dóna compliment al mandat de difondre l'activitat duta a terme per aquest òrgan consultiu durant l'any, tal com ho preveu l'article 21 de la Llei 5/2005, de 2 de maig, institucional de la Comissió i es concreta en l'article 41 del Reglament d'organització i funcionament de la Comissió, aprovat per Decret 69/2006, d'11 d'abril.
Aquesta publicació s'estructura en tres parts: La primera versa sobre l'activitat de la Comissió Jurídica Assessora: normativa reguladora; composició i funcionament; personal que la integra; activitat institucional de l'òrgan; gestió econòmica i pressupostària; contractació pública; mitjans materials i difusió de l'activitat de la institució.
La segona reflecteix l'activitat consultiva de la Comissió, quant al nombre i la tipologia de les peticions de dictamen rebudes, així com dels dictàmens emesos i la comunicació de les resolucions adoptades per l'Administració.
I la tercera inclou diversos treballs sobre la doctrina més recent de la Comissió, reflectida en els dictàmens de l'any.
En relació amb l'activitat consultiva, durant l'any 2019 la Comissió Jurídica Assessora va aprovar 424 dictàmens, dels quals 30 corresponien a disposicions generals i 232 a expedients de responsabilitat patrimonial.
Pel que fa a la procedència dels expedients sobre els quals la Comissió va haver de dictaminar, destaquen en nombre els 139 expedients provinents del Departament de Salut i els 127 provinents de les administracions locals –vehiculats a través del departament de la Presidència, el qual té atribuïda la competència en matèria d'administració local.
La tercera part de la "Memòria 2019" està dedicada a l'anàlisi d'aspectes rellevants de la doctrina de la Comissió, amb un seguit d'estudis elaborats per lletrats i lletrades i personal de l'Àrea Jurídica: I. La revisió d'ofici d'actes presumptes obtinguts per silenci positiu en el marc de les sol·licituds per a rebre la prestació de la renda garantida de ciutadania.
Els límits en l'exercici de la revisió d'ofici dels actes administratius.
La doctrina de la Comissió Jurídica Assessora relativa a les notificacions administratives.
La intervenció de la Comissió Jurídica Assessora en l'exercici de la prerrogativa de l'Administració d'interpretació dels contractes administratius.
V. La determinació del dies a quo en les reclamacions de responsabilitat patrimonial derivades de l'anul·lació judicial de llicències urbanístiques, quan l'execució de la sentència anul·latòria comporta la demolició de les edificacions construïdes.
La responsabilitat patrimonial per l'anul·lació d'una resolució de l'òrgan competent per a resoldre recursos en matèria de contractació pública.
La responsabilitat patrimonial de l'Administració derivada de la denegació de llicències d'obres a conseqüència de l'aprovació definitiva del pla especial urbanístic d'allotjaments turístics.
La responsabilitat patrimonial de l'Administració en la prestació del servei públic d'educació.
Els aspectes temporals de les normes.
El Dictamen 298/2019, en relació amb la consulta formulada pel Departament de la Presidència sobre la simplificació normativa i la tècnica de derogació.
El volum de la "Memòria" incorpora, en annex, incorpora una relació cronològica dels dictàmens aprovats per la Comissió Jurídica Assessora durant l'any 2019, amb enllaços al text dels dictàmens, publicats al Portal Jurídic de Catalunya.